Ir-Regolament tal-Kunsill (KE) Nru 502/2004
tal-11 ta' Marzu 2004
li jemenda r-Regolament (KE) Nru 1177/2002 dwar mekkaniżmu temporanju ta' difiża għal bini tal-vapuri
IL-KUNSILL TA L-UNJONI EWROPEA,
Wara li kkunsidra t-Trattat li jistabbilixxi l-Komunitajiet Ewropej, u b'mod partikolari l-Artikolu 87(3)(e), 89 u 133 tiegħu,
Wara li kkunsidra l-proposta tal-Kummissjoni,
Wara li kkunsidra l-Opinjoni tal-Parlament Ewropew [1],
Billi:
(1) Il-Kummissjoni Ewropea u l-Gvern tar-Repubblika tal-Korea iffirmaw il-Minuti Miftehma dwar il-bini ta' vapuri fid-dinja fit-22 ta' Ġunju 2000, hawnhekk iżjed 'il quddiem "il-Minuti Miftehma", bil-ħsieb li jerġgħu jiddaħħlu fis-seħħ kondizzjonijiet kompetittivi ġusti u trasparenti. Madankollu, l-impenji skond il-Minuti Miftehma, notevolment l-impenn li jiġi żgurat mekkaniżmu effettiv għal sorveljanza ta' prezzijiet, ma ġewx effettivament implimentati min-naħa tal-Korea u għalhekk għadu ma nkisibx riżultat sodisfaċenti.
(2) Bħala miżura eċċezzjonali u temporanja, u biex jiġu megħjuna tarzni Komunitarji għall-bini ta' vapuri f'dawk is-setturi li jkunu ntlaqtu ħażin fis-sens ta' ħsara materjali u preġudizzji serji kawżati minn kompetizzjoni inġusta Koreana, ġie stabbilit mekkaniżmu temporanju ta' difiża għall-bini tal-vapuri bir-Regolament (KE) Nru 1177/2002 [2] għal setturi limitati tas-suq u għal perjodi qosra u limitati biss. B'mod partikolari, il-mekkaniżmu temporanju ta' difiża ġie awtorizzat biss wara li l-Komunità kienet bdiet proċedimenti dwar ftehim għal tilwim kontra r-Repubblika tal-Korea u ma setax jibqa' jiġi awtorizzat aktar jekk dawn il-proċedimenti dwar ftehim għal tilwim ikun instab tarf tagħhom jew ġew sospiżi.
(3) Fit-8 ta' Ottubru 2002, kif preskritt fid-Deċiżjoni 2002/818/KE [3] il-Komunità bdiet proċedimenti dwar ftehim għal tilwim kontra r-Repubblika tal-Korea, billi talbet konsultazzjonijiet, skond il-Fehim ta' l-Organizzazzjoni Dinjija għall-Kummerċ dwar ir-regoli u proċeduri dwar ftehim għal tilwim.
(4) Il-konsultazzjonijiet li saru bejn ir-Repubblika tal-Korea u l-Komunità, kif maħsub fil-Ftehim tal-WTO, ma wasslux għal soluzzjoni sodisfaċenti. Fil-11 ta' Ġunju 2003, il-Komunità talbet lill-Korp dwar Ftehim għal Tilwim tal-WTO biex joħloq panel dwar il-prattiċi inġusti Koreani fil-bini tal-vapuri.
(5) Ir-Regolament (KE) Nru 1177/2002 jiskadi fil-31 ta' Marzu 2004. Ir-Repubblika tal-Korea għadha ma implimentatx effettivament l-impenji tagħha skond il-minuti miftehma u l-proċedimenti tal-WTO dwar ftehim għal tilwim mhumiex mistennija li jkunu wasslu għal soluzzjoni sa dik id-data. Għalhekk jeħtieġ li l-mekkaniżmu temporanju ta' difiża jiġi mtawwal,
ADOTTAT DAN IR-REGOLAMENT:
Artikolu 1
L-Artikolu 5 tart-Regolament (KE) Nru 1177/2002 għandu jinbidel b'dan li ġej:
"L-Artikolu 5
Dan ir-Regolament ghandu jidhol fis-sehh l-għada ta' meta ssir il-pubblikazzjoni tiegħu fil-Ġurnal Ufficjali ta' l-Unjoni Ewropea. Għandu jiskadi fil-31 ta' Marzu 2005."
Artikolu 2
Dan ir-Regolament għandu jidhol fis-seħħ l-għada ta' meta ssir il-pubblikazzjoni tiegħufil-Ġurnal Ufficjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta' Marzu 2004.